Santa Margaita

Margàita de Antiochia (ò Mariña pe-a gexa ortodossa), vergine e martire e santa aoxiliatrixe, amaçâ sotta l'impiatô Diocreçian tra o 284 e o 305.

Se çellebra o 20 de luggio.

Patronægo: donne graie, moribondi, comun de Santa Margaita e comun de Vernaçça

Emblema: dragon, parma

Biografìa
Margàita (Mariña, Ἁγία Μαρίνα, into "pascio" grego atribuio a 'n çerto Timoteo ch'o l'è a vivagna prinçipâ pe-a biografia) a nasce into 275 a Antiochia de Pixidia, a l'epoca uña de çittæ ciu fiorente de l'Axa Menô, (ancœu vexin a-e roviñe da çittæ l'è scitoao a borgâ turca de Yalvac do destreito de Iconio); o Paolo e o Bærnabè intœ-un di so viægi se ghe fermon pe predicâ Gexo Mescia e Figgio de Dê ótegnìndo molte converscioin.

O poæ Edeximo ò Edexio o l'ea sacerdote pagan, pe questo rollo a famiggia da Margaita a spiccava pe moscitæ e inta vitta sociâ e religioza da çittæ. Nisciuña notiççia s'ha da moæ. A Margaita prezumibilmente a l'aresta orfana da moæ da-i primmi giorni de vitta, tanto che-o poæ o l'afia a 'na mamma ch'a l'abita inta campagna vexiña.

A mamma segretamente crestiaña, a l'educò a Margàita a questa fe' e quand'a ritègne ch'a foise matua a-a presentò pe riçeive o battezzo. Tutto ço avègne, ovviamente, a l'insaciua do poæ.

Semmo durante o periodo de persecuçioin descadenæ da-o Mascimian e o Diocreçian, a Margàita crescendo a l'imprendeiva a stoia di eroismi di fræ de fe', a l'inrobustiva o so sprito inspiandose a l'Evangeio, a se sentiva deciza a emulâ o coraggio dimostrao da-i crestien davanti a-a crudeltæ de persecuçioin e inte so preghee a domandava de êse degna de testimoniâ a so fedeltæ a Cristo.

O poæ ignaro de tutto ço o decidde de repigiâ a figgia zœumoæ chinzenne presso a so caza d'Antiochia. A Margàita a fu subito a dezaxo segge pe-o distacco da-a nutrixe, che pe o stile de vitta ch'a tegniva presso a caza paterna corma d'axi.
Una seia o domandò a-o poæ cose rapresentesse quelle statoete e e lampe ch'ean in caza, o poæ o spiegò che quelli ean i iddoli ch'o l'adorava e o l'inviò a Margàita a bruxâ de l'incenso pe lô. Lê a l'ascôtâva squæxi indifferente quello che-o poæ o ghe diva, o poæ o credette che-a Margaita a mancava de 'n'educaçion religioza adeguâ a-o proppio ceto sociâ, o l'afiò coscì a 'n meistro de so conoscença ch'o dirizeiva una scœua donde se mostrava un po' de tutto. A Margàita a no l'agradiva i insegnamenti paghen e doppo poco tempo a rivelò a-o poæ d'êse crestiaña. Pe tâ motivo, o poæ o no l'exitò a mandâla via de caza, quindi a Margàita a tornò da-a so mamma ch'a l'acugette comme reduxe vittoioza de 'n'aspia bataggia. In campagna a Margaita a se reize utile scovendo a strœuppa e pe-i atre necescitæ che s'apresentavan; questa a dedicava tanto tempo a-a preghea, in particolâ a pregava pe-o poæ e pe-i fræ inta fe', che vegnivan sempre ciu soventi perseguitæ.

Un giorno mentre a conduiva e pegoe a scœuve, a Margàita, a fu notâ da Olibrius, nœuvo governatô da provinça; apeña o-a vidde o l'arestò corpio da-a so belleçça e o l'ordenò ch'a ghe foise conduta denanti. Doppo un longo coloqquio o governatô o no l'ariescì inte l'intento de convinçe a Margàita a diventâ so spoza, questa a se diciarò subito crestiaña e a fu inremovibile into professâ a so fe'. O governatô, doppo un longo interrogatoio, a-e risposte da Margàita, o controbatte co-a fragelaçion e l'incarçiaçion.

Segondo a tradiçion, in prexon a-a Margàita g'apâ o demonnio sotto forma de 'n teribile dragon, ch'o se-a colla, ma lê armâ de 'na croxe ch'a tegniva inte moen, a squarça o ventre do mostro sconfizendolo. Da questo fantastego epizodio, nascette inta devoçion popolâ quella virtù riconosciua a-a Margàita, d'ótegnî, pe-a so intercescion, un parto façile a-e donne che l'invocan primma che començe e dœugge.

Doppo un breve periodo de prexon, a Margàita l'è sottoposta a 'n nœuvo martellante interrogatoio davanti a tutta a çittadinança. In quest'ócaxon ascì, lê a no l'exita a proclamâ a tutti a so fe' e l'avei dedicao a Criste a so verginitæ. Ancon una votta a vegne inviâ a adorâ e ófrî de l'inçenso a-i dê paghen, ma lê a se refua e a mençuña o brano do Vangelo do Mattê dixendo: "Quande saiei denanti a-i magistrati e a-i prescidi, no ve preocupæ comme ò cose dovei risponde, perché o Sprito do Poæ vostro, chi è inti çê, o parliâ pe voi".

Mentre tutti osservavan quante stava sucedendo, una forte scossa de teramotto a feççe tremâ a tæra e aparse 'na comba co-ina coroña ch'a l'andò a depoñe insci-ô cappo da Margaita.
Questo fæto prodigiozo, e afermaçioin da Margàita, o so refuo de pratiche pagañe e e molte converscioin ch'avègnan, mandon in sce tutte e furie o governatô ch'o l'emisse a sentença de condanna pe-a Margàita: "Ch'a segge degolâ fœua da çittæ".

A Margàita a fu decapitâ o 20 luggio 290 a l'etæ de chinz'anni. O còrpo o fu recugeito e portao in lœugo seguo da-i fedeli donde o fu fæto ogetto de gran veneraçion.

Segondo a tradiçion un pellegrin de nomme Agostin da Pavia, into secolo deximo, o l'ariescì a trafugâ, doppo varie peipeçie, o corpo de S. Margaita e a transportâlo in Italia, a Romma pe proseguî verso Pavia. Durante o viægio, o se fermò a Montefiascon, dond'o fu acugeito da-i Beneitin do monestê de San Pê a-i quæ o contò e vexende do so viægio. Doppo quarche giorno o pellegrin o s'amaotì e o moì, racomandando a-i moneghi de conservâ e venerâ a preçioza reliquia. Da chì commençò a difondise o culto de Santa Margàita pe tutta l'Italia e in atri paixi de l'Œüropa, molte çittæ se pregion erze de gexe in so onô.

A nommina de S. Margàita a l'è coscì importante da êse inseja tra i "quattorze Santi aoxiliatoî", con questo nomme l'è dexignao un groppo de 14 santi a-a quæ intercescion o popolo crestian o sole fâ ricorso inti momenti diffiçili. Questi son: Sant'Acaçio, Sant'Egidio, Santa Barboa, San Giaxo, San Cristoffa, San Çiriaco, San Dionigi, Sant'Emo, Sant'Œüstachio, San Zorzo, Santa Cattæña, Santa Margàita, San Pantalin e San Vito.

 Atri progetti 

 Conligaménti esterni 
 Santi e beati traduto da www.santiebeati.it

Categorîa:Biografìe
Categorîa:Santi